"İlham Əliyev sülalə hakimiyyətinin bünövrəsini qoyur"
Freedom House-un sabiq prezident David Kramer Azərbaycanda növbədənkənar seçki keçirilməsi qərarını şərh edir
“Ümid edərdim ki, prezident İlham Əliyevin bunu necə həyata keçirdiyini nəzərə alaraq beynəlxalq ictimaiyyət seçkilərin legitimliyini sual altına alacaq kəskin bəyanatlarla çıxış edəcək,” Freedom House təşkilatının sabiq prezidenti və hazırda Florida Beynəlxalq Universitetinin aparıcı elmi əməkdaşı David Kramer Amerikanın Səsinə müsahibədə bildirib. Onun sözlərinə görə, İlham Əliyevin növbədənkənar seçkilər keçirmək qərarı beynəlxalq miqyasda qınanılmalıdır. “Belə seçki keçirməzlər,” deyə Kramer ölkə boyu “illərdir davam edən” repressiyalara, siyasi məhbus probleminə diqqət çəkib. Freedom House təşkilatının sabiq prezidenti “əfsus ki,” İlham Əliyevin bu əməlindən təəccüblənmədiyini vurğulayıb. “Seçkiləri erkən keçirmək qərarı pis qərardır. Bu, müxalifətə hazırlaşmağa vaxt vermir, onlara rəqabət aparmağa imkan vermir.” Kramer prezident İlham Əliyevin idarəçiliyi altında müşahidə etdiyi mürtəce siyasi proseslər fonunda Azərbaycanın prezidentinin son addımında bir qanunauyğunluq görür. “Eşitdiyim xəbərlərə görə, prezidentin müşaviri Əli Həsənov deyir ki, onlar seçkilərin mühüm daxili və xarici olaylara qarışmasını istəmir. Mən ölkə üçün prezident seçkilərindən mühüm hadisə təsəvvür edə bilmirəm. Təəssüf ki, Həsənov və Əliyev məsələyə belə baxmırlar. Onlar səsverməyə prezident Əliyevin mandatının yenidən təsdiqi kimi baxırlar. Bu isə yanlış yanaşmadır.” David Kramer Əliyevin referendumdan istifadə edərək konstitutsiyada dəyişikliklər həyata keçirdiyini, prezidentlik dönəmini uzatdığını, xanımını vitse prezident təyin etdiyini və güman ki, “övladlarına yol açmaq üçün prezidentliyə yaş məhdudiyyətini azaltdığını” önə çəkir. Onun fikrincə, bu addımları atmaqla İlham Əliyev Azərbaycanda “sülalə hakimiyyətinin bünövrəsini qoyur.” “Özünə arxayın olan prezident seçkilərdə rəqabət aparmaqdan, hətta hakimiyyətini itirməkdən qorxmamalıdır. Hakimiyyətin demokratik qaydada təhvil verilməsi prosesin normal hissəsi olmalıdır,” deyə Kramer növbədənkənar seçkilər qərarının arxasında iqtisadi durumun perspektivindən təlaş keçirildiyini əlavə edir. "Ötən illərdə iqtisadi durum həm bərbad idarəçilik, həm dövlətin iqtisadiyyat üzərində artan nəzarəti, həm də ucuzlaşan neft qiymətləri ucbatından pisləşib. Neft qiymətləri sön dövrlərdə qalxıb, ancaq bu, iqtisadi dirçəliş üçün ikfayət etmir," Kramer vurğulayıb. O, ümumilikdə regionda müşahidə olunan mənfi tendensiyalardan narahatlığını dilə gətirib. Eyni zamanda ekspert Amerikanın Səsinə müsahibədə Azərbaycanın gələcəyi ilə bağlı ümidlərini ifadə edib. “Azərbaycan mühüm ölkədir. Mən Azərbaycanın müvəffəq olmasını, çiçəklənməsini və başqaları üçün nümunə olmasını istəyirəm. Ancaq Əliyevn rəhbərliyi altında ölkənin götürdüyü istiqamət onun gələcəyi ilə bağlı ciddi narahatlıqlara əsas verir.” Prezident İlham Əliyev aprelin 11-də növbədənkənar prezident seçkilərinin keçirilməsi barədə sərəncam imzalayıb. Azərbaycan prezidentinin ictimai-siyasi məsələlər üzrə köməkçisi Əli Həsənov seçkilərin Konstitutsiyaya uyğun olaraq 2018-ci ilin payızında - oktyabrda deyil, apreldə keçirilməsinə aydınlıq gətirərkən bildirib ki, bu il may ayından başlayaraq çoxlu sayda mühüm yerli və beynəlxalq səviyyəli tədbirlər keçiriləcək. “Onların sırasında Azərbaycan Xalq Cümhuriyyətinin yaradılmasının 100 illiyi çərçivəsində silsilə tədbirləri, Beynəlxalq Humanitar Forumu və digərlərini qeyd etmək olar. Həmin tədbirlərin əksəriyyəti ilin sonuna təsadüf edir və seçkilərlə üst-üstə düşür. Digər tərəfdən, Azərbaycanda mövcud olan praktikaya əsasən, bütün seçkilər payız aylarında keçirilir. Bu mənada, dünyada mövcud olan təcrübəni nəzərə almaqla, müxtəlif səviyyəli seçkilərin ilin ayrı-ayrı fəsillərində, o cümlədən əvvəlində keçirilməsi daha məqsədəuyğundur."